CELEX: 62019TN0547
Language: el
Date: 2019-07-31 00:00:00
Title: Υπόθεση T-547/19: Προσφυγή της 31ης Ιουλίου 2019 – Σαράντος κ.λπ. κατά Κοινοβουλίου και Επιτροπής

25.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/70
            
         
      Προσφυγή της 31ης Ιουλίου 2019 – Σαράντος κ.λπ. κατά Κοινοβουλίου και Επιτροπής
      (Υπόθεση T-547/19)
      (2019/C 399/88)
      Γλώσσα διαδικασίας: η ελληνική
      
         Διάδικοι
      
      
         Προσφεύγοντες: Αρχιμανδρίτης Σαράντης Σαράντος (Μαρούσι, Ελλάδα), και άλλοι 6 προσφεύγοντες (εκπρόσωπος: Χ. Παπασωτηρίου, δικηγόρος)
      
         Καθών: Ευρωπαϊκή Επιτροπή και Ευρωπαϊκό Κοινοβούλιο
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρωθεί ο από της 20ής Ιουνίου 2019 κανονισμός του Ευρωπαϊκού Κοινοβουλίου και της Επιτροπής της Ευρωπαϊκής Ἑνωσης υπό στοιχεία 2018/0104 (COD), Lex 1939/ΡΕ-CONS 70/19 περί ενισχύσεως της ασφάλειας των δελτίων ταυτότητος των πολιτών της Ευρωπαϊκής Ένωσης και των εγγράφων διαμονής πού εκδίδονται για πολίτες της Ἑνωσης και τα μέλη των οικογενειών τους που ασκούν το δικαίωμα ελεύθερης κυκλοφορίας (1)·
               
            
                  —
               
               
                  να καταδικασθούν οι αντίδικοι στην εν γένει δικαστική δαπάνη
               
            
         Ισχυρισμοί/Λόγοι και κύρια επιχειρήματα
      
      Προς στήριξη της προσφυγής, οι προσφεύγοντες προβάλλουν τέσσερις λόγους ακυρώσεως.
      
                  1.
               
               
                  Πρώτος ισχυρισμός με τον οποίο προβάλλεται ότι ο προσβαλλόμενος κανονισμός θίγει την ανθρώπινη αξιοπρέπεια, την προσωπική ζωή και ελευθερία καθώς και τα δικαιώματα προστασίας δεδομένων προσωπικού χαρακτήρα και ρητής συγκαταθέσεως για κάθε επεξεργασία των δεδομένων αυτών.
               
            
                  2.
               
               
                  Δεύτερος ισχυρισμός με τον οποίο προβάλλεται ότι ο προσβαλλόμενος κανονισμός θίγει τη θρησκευτική συνείδηση των προσφευγόντων κατά παράβαση, μεταξύ άλλων, του άρθρου 10, παράγραφος 1, του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  3.
               
               
                  Τρίτος ισχυρισμός με τον οποίο προβάλλεται ότι ο προσβαλλόμενος κανονισμός επιβάλλοντας την άνευ προηγουμένης συναινέσεως των πολιτών υποχρεωτική λήψη της ηλεκτρονικής ταυτότητας παραβιάζει το δικαίωμα αντιρρήσεων των προσφευγόντων για τους συγκεκριμένους ως άνω λόγους της θρησκευτικής τους συνείδησης, κατά παράβαση του άρθρου 10, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  4.
               
               
                  Τέταρτος ισχυρισμός με τον οποίο προβάλλεται ότι ο προσβαλλόμενος κανονισμός θίγοντας τη θρησκευτική συνείδηση των προσφευγόντων προσβάλλει συνάμα και την ανθρωπίνη τους αξιοπρέπεια, επειδή συνιστά θεμελιώδη της έκφανση, κατά παράβαση του άρθρου 1 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
         (1)  Κανονισμός (ΕΕ) 2019/1157 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την ενίσχυση της ασφάλειας των δελτίων ταυτότητας των πολιτών της Ένωσης και των εγγράφων διαμονής που εκδίδονται για πολίτες της Ένωσης και τα μέλη των οικογενειών τους που ασκούν το δικαίωμα ελεύθερης κυκλοφορίας (ΕΕ 2019, L 188, σ. 67).